《水调歌头 渡长荡湖望三茅峰》
清代·陈维崧

我住太湖口，四面匝烟鬟。周回萦青缭黛，中托白银盘。

且纵龙宫一苇，耕破琼田万亩，笑傲水云宽。篷背唱铜斗，沙尾辨金坛。

雪浪吼，大鱼出，矗如山。茅家兄弟笑我，前路足风湍。

君自骖鸾翳鹤，我自骑鲸跨鲤，各自不相关。挥手谢之去，吹笛弄潺湲。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。